钦定古今图书集成/明伦汇编/氏族典/第152卷 > 袁翻
## 钦定古今图书集成/明伦汇编/氏族典/第152卷 > 袁翻

按《魏书袁翻传》：“翻字景翔，陈郡项人也。父宣，有才华，
为刘彧青州刺史沈文秀府主簿。皇兴中，东阳州平，
随文秀入国，而大将军刘昶每提引之，令与其府谘
议参军袁济为宗。宣时孤寒，甚相依附。及翻兄弟官
显，与济子洸、演遂各陵，竞相排斥。翻少以才学擅美
一时，初为奉朝请。景明初，李彪在东观，翻为徐纥所”
荐，彪引兼著作佐郎，以参史事。及纥被徙，寻解。后迁
司徒祭酒、扬烈将军、尚书殿中郎。后除豫州中正，遭
母忧去职。熙平初，除冠军将军、廷尉少卿，出为平阳
太守。神龟末，迁冠军将军、凉州刺史。还拜吏部郎中，
加平南将军、光禄大夫。以本将军出为齐州刺史，无多政绩。孝昌中，除安南将军、中书令，领给事黄门侍
郎，与徐纥俱在门下，并掌文翰。翻既才学名重，又善
附会，亦为灵太后所信待。后拜度支尚书，寻转都官，
加抚军将军。翻名位俱重，当时贤达，咸推与之。然独
善其身，无所奖拔，排抑后进，惧其陵己，论者鄙之。建
义初，遇害于河阴，年五十三。赠使持节、侍中、车骑将
军、仪同三司、青州刺史。